《和永叔言怀》
宋代·韩维

弱岁抑衰病，掩关卧园庐。
端居寡人事，永日惟对书。
得花辄手寡，生草每自锄。
最怜脩竹姿，擢干青玉如。
添栽岁岁广，翠色满窗疏。
起坐一堂内，乐此不愿余。
偶来从吏役，幽事日以疏。
出门何所见，扰扰尘中车。
素怀就湮没，有恨不可摅。
尚今禄仕微，欲返复踌躇。
高贤侍天陛，文章冠严徐。
迹虽台省游，志慕江湖渔。
凤皇览辉下，阿阁正其居。
顾惟蒿艾翮，分甘侣田鴽。
因诗益自警，庶不忘厥初。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。